**Z A P I S N I K**

**5. seje Sveta zavoda, ki je bila v torek, 9. 1. 2018,**

**ob 17.00 v zbornici OŠ Artiče**

Prisotni: Tamara Novoselc, Jasmina Juratovec, Irena Munič Zorko, Tjaša Šlibar, Sonja Volk, Martina Makovec Žagar, ravnateljica Vesna Bogovič in predsednica Sveta zavoda Mateja Jankovič Čurič.

Opravičeno odsotni: Katja Ivanović, Manja Ostrelič

Odsotni: Miloš Ivanović, Ksenija Satler

Dnevni red:

1. Ugotovitev sklepčnosti ter predlog in potrditev dnevnega reda
2. Potrditev zapisnika 4. redne seje
3. Nadaljevanje postopka razpisanega delovnega mesta ravnatelja
4. Uredba o plačah direktorjev/ravnateljev v javnem sektorju
5. Razno

K 1. točki

**Predsednica Sveta zavoda OŠ Artiče Mateja Jankovič Čurič** je navzoče pozdravila, ugotovila sklepčnost (od enajstih je prisotnih 7 članov) in prebrala dnevni red.

**Sklep: Predlagani dnevni red so člani Sveta zavoda soglasno potrdili z dvigom rok.**

K 2. točki

Člani so zapisnik prejeli po elektronski pošti. Predsednica Sveta zavoda Mateja Jankovič Čurič je prebrala zapisane sklepe.

**Sklep: člani Sveta zavoda so zapisnik 4. redne seje soglasno potrdili z dvigom rok.**

K 3. točki

Predsednica **Mateja Jankovič Čurič** je prisotne seznanila, da je bila seja sklicana skladno z Rokovnikom za izvedbo imenovanja ravnatelja OŠ Artiče. Prebrala je do sedaj izvedene faze v postopku imenovanja ravnatelja (odločitev sveta o razpisu za prosto mesto ravnatelja, objava javnega razpisa, pregled pravočasnosti in popolnosti vlog, poziv k pridobitvi mnenj).

Mnenje strokovnih delavcev OŠ Artiče oziroma učiteljskega in vzgojiteljskega zbora (priloga 1) je prebrala **Sonja Volk**, predsednica volilne komisije. Dne, 22. 11. 2017 je potekalo tajno glasovanje učiteljskega in vzgojiteljskega zbora za opredelitev do kandidatke Vesne Bogovič za imenovanje ravnateljice OŠ Artiče. Volitev se je udeležilo 35 volivcev, 4 so bili upravičeno bolniško odsotni. Vseh 35 udeleženih volivcev je kandidatko Vesno Bogovič s svojim pozitivnim glasom podprlo in tako izrazilo svoje pozitivno mnenje, da je primerna za ravnateljico Osnovne šole Artiče.

Predsednica Mateja Jankovič Čurič je priložila Sklep Občinskega sveta Občine Brežice (priloga 2), ki je na svoji 22. redni seji dne, 18. 12. 2017, sprejel Sklep o podaji pozitivnega mnenja kandidatki za ravnateljico Osnovne šole Artiče, Vesni Bogovič, Arnovo selo 47, Artiče, za naslednje petletno mandatno obdobje, od 1. 4. 2018 do 31. 3. 2023. Občinski svet Občine Brežice je dne, 19. 12. 2017 izdal pozitivno mnenje z obrazložitvijo.

Zaradi odsotnosti Manje Ostrelič, predsednice Sveta staršev, je prejeto Mnenje Sveta staršev OŠ Artiče (priloga 3) prebrala predsednica sveta zavoda **Mateja Jankovič Čurič**:

»Vezano na prejeto vaše zaprosilo (številka: 900-6/2017-4 z dne, 10. 11. 2017) vas obveščamo, da je bilo na 2. redni seji Sveta staršev OŠ Artiče, ki je bila 23. 11. 2017, prisotnih 13 od sedemnajstih članov in smo oblikovali naslednji Sklep:

*“Svet staršev OŠ Artiče je z dvigom rok podal pozitivno mnenje za kandidatko Vesno Bogovič. Predsednica Manja Ostrelič bo napisala pozitivno mnenje in ga naslovila na Svet zavoda OŠ Artiče najkasneje do 9. 1. 2018”*

Obrazložitev:

Svet staršev meni, da je ravnateljica Vesna Bogovič v dosedanjem tri-kratnem mandatu vodenja šole pridobila veliko izkušenj, pri katerem je bilo vedno čutiti pozitivno ter uspešno sodelovanje s starši.

S tem dopisom Svet staršev OŠ Artiče podaja pozitivno mnenje za kandidatko Vesno Bogovič za ravnateljico OŠ Artiče.«

**Predsednica Mateja Jankovič Čurič** ugotavlja, da so vsa mnenja prispela v predvidenem času in so vsa pozitivna. Naslednja faza v postopku imenovanja ravnatelja je odločanje sveta zavoda – postopek izbire kandidata. Predlagala je, da je glasovanje javno, kar so člani Sveta zavoda OŠ Artiče potrdili z dvigom rok.

**Sklep: člani Sveta zavoda so z dvigom rok soglasno potrdili, da se glasovanje izvede javno.**

**Mateja Jankovič Čurič** je prisotne pozvala k podaji mnenja. Predlagala je, da se za ravnateljico izbere kandidatka Vesna Bogovič . Pripomb ni bilo, zato je **Mateja Jankovič Čurič** prisotne pozvala h glasovanju.

**Člani Sveta zavoda OŠ Artiče so z dvigom rok soglasno potrdili**

**Sklep o izbiri (priloga 4):**

1. Na delovno mesto ravnateljice OŠ Artiče, Artiče 39, 8253 Artiče se izbere kandidatka **Vesna Bogovič, rojena 11. 3. 1967, v Brežicah, stanujoča Arnovo selo 47, 8253 Artiče**, zaposlena na delovnem mestu ravnateljice OŠ Artiče, po poklicu profesorica matematike in proizvodno-tehnične vzgoje, ki izpolnjuje vse pogoje razpisa.

2. Izbrana kandidatka izpolnjuje pogoje za ravnatelja v skladu z 53. členom ZOFVI.

3. Predlog za imenovanje izbrane kandidatke se pošlje v mnenje ministru, pristojnemu za izobraževanje.

**OBRAZLOŽITEV:**

Svet zavoda OŠ Artiče je v javnem glasilu Šolski razgledi dne 13. 10. 2017 razpisal delovno mesto ravnatelja zavoda OŠ Artiče. Na razpis se je pravočasno prijavila kandidatka Vesna Bogovič kot edina kandidatka*.* Izbrana kandidatka izpolnjuje pogoje v skladu s 53. a členom ZOFVI. K vlogi je priložila naslednja dokazila: življenjepis s predstavitvijo svojega videnja na delovanje in razvoj šole, fotokopijo diplome, fotokopijo potrdila o opravljenem strokovnem izpitu, fotokopijo o nazivu svetovalka, fotokopijo potrdila o opravljenem ravnateljskem izpitu, potrdili o nekaznovanju, izjava o nekaznovanju.

Svet zavoda je dne 10. 11. 2017za mnenje zaprosil vzgojiteljski oziroma učiteljski zbor, svet staršev in lokalno skupnost. Vsi zaprošeni organi so podali o kandidatki pozitivno mnenje, in sicer: Občinski svet Občine Brežice dne, 19. 12. 2017, štev. 014-16/2017, Svet staršev dne, 27. 11. 2017. Učiteljski in vzgojiteljski zbor OŠ Artiče je mnenje o imenovani kandidatki izglasoval tajno kot to določa 4. odstavek 53. a člena ZOFVI, dne, 22. 11. 2017.

Po pregledu pridobljenega mnenja vzgojiteljskega oziroma učiteljskega zbora, obrazloženega mnenja sveta staršev in obrazloženega mnenja lokalne skupnosti, po pregledu dokazil o izpolnjevanju pogojev (dokazila o izobrazbi, opravljenem strokovnem izpitu, opravljeni šoli za ravnatelje, program vodenja zavoda, dokazila o nekaznovanosti in druga dokazila) je svet zavoda na 5. seji dne 9. 1. 2018 za ravnateljico zavoda OŠ Artiče izbral Vesno Bogovič.

Svet zavoda OŠ Artiče se je v izvirnem postopku odločil, kot izhaja iz dispozitiva tega sklepa, pri čemer je sledil mnenjem, da je kandidatka delavka zavoda – zaposlena na delovnem mestu ravnateljice OŠ Artiče in tako pozna stanje v zavodih vzgoje in izobraževanja ter težave v današnji gospodarski situaciji. Svet zavoda je pri izbiri upošteval zlasti kandidatkino dosedanje delo, pri katerem je dokazala, da zna voditi zavod in pri tem pozitivno sodelovati s kolektivom, šolami, učenci, njihovimi starši ter okolico. Šolo in vrtec dobro pozna ter si skupaj s sodelavci prizadeva obdržati šolo in vrtec na prepoznavnem mestu kot kvalitetno, odgovorno in prijazno ter varno ustanovo.

V skladu z določbo 8. odstavka 53. a člena ZOFVI mora Svet zavoda o izbiri kandidatke in pred imenovanjem ravnatelja pridobiti mnenje ministra, pristojnega za izobraževanje, zato se ta sklep o izbiri in dokumentacija posreduje ministru, pristojnemu za izobraževanje, znanost, šport in kulturo za pridobitev njegovega mnenja.

**Predsednica Sveta zavoda OŠ Artiče bo poslala predlog za imenovanje ravnateljice** v mnenje ministru, pristojnemu za izobraževanje, od katerega pričakuje mnenje v roku 30 dni.

**Ravnateljica Vesna Bogovič** se zahvali za izkazano zaupanje in podporo. Zaveda se sicer, da jo čaka pestro mandatno obdobje zaradi prihajajoče investicije v obnovo in dograditev šolskih prostorov, s katero bodo prišle tudi nove obveznosti in usklajevanja. Sledila je kratka razprava o poteku urejanja projektne dokumentacije.

Skladno z rokovnikom za izvedbo imenovanja ravnatelja OŠ Artiče je predvidena naslednja seja Sveta zavoda dne, 22. 2. 2018, vezano na sklep o imenovanju ravnatelja, za kar je ravnateljica prosila, da se zaradi njene odsotnosti seja uskladi kakšen dan prej.

K 4. točki

Predsednica **Mateja Jankovič Čurič** je prisotne seznanila z objavo nove Uredbe o plačah direktorjev oz. ravnateljev v javnem sektorju (Ur. l. RS št. 68/17) in besedo predala ravnateljici.

**Ravnateljica Vesna Bogovič** je pojasnila, da se z navedeno uredbo dokončno odpravljajo ugotovljene anomalije ki so nastale ob prvi uvrstitvi ravnateljev v letu 2006 in še zlasti po uveljavitvi novega plačnega sistema v letu 2008. Ob upoštevanju vrednosti podrobnejših kriterijev, preračunano na stanje 1. 11. 2017 se delovno mesto z Aneksom razvrsti v 49. plačni razred. Do plače, ki ustreza plačnemu razredu, je ravnateljica upravičena z dnem, 1. 1. 2018. Ravnateljica prosi člane Sveta zavoda, da sprejmejo predlog Aneksa (priloga 5), ki ga podpiše predsednica Sveta zavoda ter ga posreduje ministrstvu.

**Sklep: člani Sveta zavoda so z dvigom rok soglasno potrdili, da se predlagani Aneks podpiše in pošlje ministrstvu.**

K 5. točki

**Ravnateljica** je člane seznanila, da bo predvidoma do konca januarja sklicana korespondenčna seja Sveta zavoda, na kateri bodo odločali in sprejeli sklep inventurne komisije. Gradivo bo poslano po elektronski pošti.

Dodatne razprave ni bilo več.

Predsednica **Mateja Jankovič Čurič** se je zahvalila članom Sveta zavoda za sodelovanje, ter zaključila sejo ob 17.35.

Datum: 10. 1. 2018

Številka: 900-1/2018-5

Zapisala: Predsednica Sveta zavoda:

Suzana Bogovič Mateja Jankovič Čurič